PTT เทรดคึกคัก กูรูให้เป้าสูงลิบ 394 บ.จ่อบันทึกเงินขาย PT.MAR ช่วง Q2
PTT เทรดคึกคัก บล.เอเซีย พลัส ให้เป้าสูงลิบ 394 บ.จ่อบันทึกเงินขาย PT.MAR ช่วง Q2 นี้ โดย ณ เวลา 11.45 น.อยู่ที่ 344 บาท บวก 7.00 หรือ 2.08% มูลค่าการซื้อขาย 657.2 ล้านบาท
10 มิ.ย. 2558

ผู้สื่อข่าวรายงานว่า ราคาหุ้น บริษัท ปตท. จำกัด (มหาชน) หรือ PTT ณ เวลา 11.45 น.อยู่ที่ 344 บาท บวก 7.00 หรือ 2.08% มูลค่าการซื้อขาย 657.2 ล้านบาท โดยราคาหุ้นเปิดตลาดที่ 340 บาท ระหว่างวันปรับตัวขึ้นแตะระดับสูงสุดที่ 345 บาท และมีการย่อตัวแตะระดับต่ำสุดที่ 340 บาท ขณะที่ดัชนีหุ้นไทยโดยรวมบวก 0.86%

บล.เอเซีย พลัส ระบุในบทวิเคราะห์ (10 มิ.ย.) ว่า แนะนำ “ซื้อ” ราคาเป้าหมาย 394 บาท/หุ้น โดย PTT ได้แจ้งต่อตลท.ว่าการจำหน่ายเงินลงทุนในบริษัท PT Mitra Aneka Rezeki (PT.MAR) ซึ่ง PTT ถือหุ้นอยู่ 95% ได้ดำเนินการเสร็จสิ้นแล้วเมื่อวันที่ 9 มิ.ย. 2558 โดยโครงการมีมูลค่าเทียบเท่า 35 ล้านเหรียญฯ ซึ่งเป็นผลให้ PT.MAR สิ้นสภาพการเป็นบริษัทย่อยของ PTT
โดยบริษัท PT Mitra Aneka Rezeki (PT.MAR) ถือเป็น 1 ในบริษัทที่ PTT เข้าไปถือหุ้นเพื่อลงทุนในธุรกิจปาล์มในประเทศอินโดนีเซีย ซึ่งในช่วงก่อนหน้าผู้บริหาร PTT ได้ออกมาเปิดเปิดเผยแผนการลงทุนที่ชัดเจนว่าจะยกเลิกการดำเนินธุรกิจปาล์มในประเทศอินโดนีเซียที่ลงทุนไปโดยจะทยอยขายสินทรัพย์ทั้งหมด และได้มีการตั้งสำรองล่วงหน้าด้อยค่าธุรกิจปาล์มในอินโดนีเซียไปเป็นจำนวน 2.8 พันล้านบาท
ทั้งนี้ ในงวดไตรมาส 4/57 ที่ผ่านมา ซึ่งจากการจำหน่ายเงินลงทุนในบริษัท PT.MAR ในครั้งนี้จะมีการบันทึกขาดทุนจากการจำหน่ายสินทรัพย์เป็น จำนวน 8.83 ล้านเหรียญฯ หรือราว 300 ล้านบาท ซึ่งคิดเป็นเพียง 0.3% ของประมาณการทั้งปี 2558 ที่ประเมินไว้ ซึ่งถือว่าไม่มีนัยฯ (คาดจะบันทึกในงวด 2Q58) สำหรับในส่วนของธุรกิจปาล์มที่เหลือทาง PTT จะทยอยประกาศเมื่อดำเนินการจำหน่ายเงินลงทุนเป็นที่เรียบร้อย